
Ogafiu, defendel la coltura populal o traditional es compricau, mas que na, por estal 
siempri en luchi continuu cola coltura modernista. Antigual d'essistil una adatacion ai un 
rompimientu que la huerca las vezis no beneficia al puebru i causa el esgalacu las hormas 
tradicionalis. No s'entiendi comu en 50-60 anus s'aiga modificau tantu el espaciu urbanu, la 
relation con el campu o la comunicacion entre pressonas si no s'echa en cuenta primeru 
comu s'estava enantis i la volution que a vistu escamufla delo que en ogafiu entendemus 
por crecimientu. Pa onra d'esti nombri s'an sacrificau estilus de vida, fiestas, lenguas i, 
mesmu, puebrus enterus. Peru, amigos, el crecimientu dun puebru no a de tend essi nombri 
quandu s'abaldonan los mous de vida pa acogel otrus con una presencia fachendosa. Pa un 
arvu crecel no le se cuerta el troncon renti la rais i se pon en un campu d'alquitran. No le 
veu sentiu a comu pa llamal crecimientu duna socieda lo quierin sostribal namas que en un 
espetu d'ella: el economicu. Assina traduzin, comu si no supieran el su sentiu, las palabras 
calidd por comodidd ifelicidd por bienestal. Es momentu de buscal el origin las palabras i sabel 
que ralida assenalan, enantis de que se gastin tan de baldi que no sepamus ni hablal. 

Quien defendemus i afiamus la coltura populal avemus de tenel presenteras las ideas que 
estu trai, porque, de na que s'enceta se cai enos folclorismus i ena filosofia la vida roal i no 
es, velaqui, lo que mos puei beneficial ralidamenti. Quandu palru de coltura traditional es la 
que, perteneciendu a tos, s'a sostribau en unus valoris de relation con el ambienti i de 
relation entre las pressonas susteniblis. Essus valoris que no son enventaus i estan o 
estavan quandu menus en tolas colturas se mos an muestrau pola estoria i la esperencia 
coletiva. An siu, sin querel idealizal ni muchu menus, valoris ondi el ombri a guardau el 
equilibru con el entornu i consigu propiu. Le ponemus nombris a essus valoris, paque no 
mos paeca que mos astraemus en demasia, un suponel: la juntanca, la coperacion, la 

confianca, el eshuercu, el compromissu, el respetu, l'adatacion, la education... Essus 
valoris se davan colo que mos arroea i con quienis estan al lau i que ata ai pocu estavan en 
el hondon las tradicionis. 

Quandu se vei a dia a dia que la perda d'estus valoris estan atijaus ala perda las 
costumbris, la lengua i los mous de sel tradicionalis, no poemus dexal de pensal en que 
estamus hiziendu mal. Se puein palral a tentu de muchas cosas (por desgracia) que son las 
que estan eschangandu la continacion mas o menus almonica que llevavamus. Assenalal 
comu unu delos prencipalis: el rompimientu la trasmission la coltura entre generacionis. 
Ata ai pocu, la coltura se passava de pairis a ijus i de maestrus a alunus i essa coltura 
arrancava dela propia ralida que arroeava alas pressonas. El aguelu izia al iju comu tiral bien 
una lindi i al nietu le contava cuentus enos que los zagalis aprendian que es la ayiia, la 
calamorreria, la marrurieria, la querencia o el amol, con pressonagis que se destracavan por 
si solus en el magin. Se criavan pressonagis popularis colos que ameirental o ponel comu 
terminus de comparacion. Las aguelas echavan cantaris de guerra, sufricion, querelis con 
sonis guapus que aprendian alas ijas i alos nietus. To essu estava ena coltura oral i salia del 
propiu puebru. Avian caravas, al frescu o al seranu, ondi s'entretenian junta'l huegu 
relatandu estorias, vivencias, esperencias i fabulacionis que incucavan enos oyentis sina fin 
de crial necessida o obrigal a compral na. Toa essa coltura oral esta despareciendu-si ca dia, 
essa mesma coltura oral traditional que imprena de valoris se cedia de pairis a ijus en 
generation en generation. I no es que la coltura se este despareciendu, es que esta siendu 
supuesta por otra folastera, comercial i grobal que, sin comental si es buena o mala, esta 
hondeandu cola propia de ca sitiu. I no es que se pierda la coltura oral, sino tolos valoris 
que en ella viajavan s'estan tracamundeandu por mesteris i necessidais, aginus i alampus 
que no contribuin a sel mejol endividuu ni a mejoral comu puebru. I en perdiendu-si la 
coltura oral, los sus valoris, tamien se pierdin los sus veiculus: las lenguas. Las lenguas 
tradicionalis comu hechu general estan a perdel-si por sel supuestas polas que, cuyamenti, 
sirvin de carrucha pa trael los valoris modernus, muchus mas generalis i muchus mas 
interessaus. Quantis que se pierdi la coltura oral, lo hazi tamien la lengua i lo que es peol, 
los valoris: en escaeciendu los referentis, lo hazin los puebrus. 

Delantri d'esta catastrofi general contra la que devemus lucheal con tolas huercas i 
herramientas mestel, mos preguntamus comu poemus haze-lu. 

Lo primeru del to es mentalizal i concencial a tentu la essistencia d'essa coltura 
tradicional, que ni siendu mejol ni peol, esta dexandu-si enterral esgalacandu los puebrus. 
La genti nueva ogafiu ni siquiera conoci un cuentu tradicional, un cantal de jira o de ronda 
comu no se lo aiga escuchau a su aguelu. Estu agora se puei tenel, peru daqui a unas 
generacionis dexara d'essistil por estal supuestu polos best sellers i la musical arradiu. Es 
precisu concencial ala genti mayol i no tan mayol que este en possession d'essi tesoru 
tradicional del que palramus que lo trasmita. Que quei recadau, si, peru no comu algu 
muertu, sino paque los que siguin sepan d'el i puean tamien passa-lu. Paque la sabiduria 
populal la genti mayol se valorei comu tal, es mestel que broti enantis el apreciu polas sus 
palabras i la su esperencia i essu es lo mas compricau de to. 

Quandu la genti tenga cierta concencia colo suyu, colo que por tradicion a de ereal, es 
mestel que no se hondei o se descareca por paecel antiguau. Que de l'aparencia falsa de sel 
cosas de patras que pa na valin, es muchas vezis pol formatu en que se presentan en 
comparanca colos formatus enos que se presenta ogafiu la coltura. Los cuentus tradicionalis 
se puein aprendel i conta-lus, peru tamien escrevil. Las musicas i las letras se puein adatal 
alos nuevus tiempus i las lenguas, de por si lo mas lasticu que essisti, tamien s'actualizan. 
Sin con ellu se galantiza la su pervivencia a prazu cortu, es una vitoria. Amas, comu digu, 
paeci antiguau pol formatu, no pol conteniu: las cosas que cuentan i la manera de conta-las 
son universalis. Que las estorias las protagonizin artolanus, princessas o animalis antigual de 
actoris de Hollywood i que la lengua ena que se cuentan no sea el ingres, sino el 
estremenu, la fala o el portugues, na a de envidia-lis, porque'l hondon i el mensagi es 
comparand, peru esta tamien ena norma el sostribu delo que destingui alos puebrus. La 
capacida de adatal to essu esta en el ingeniu de ca qual i enas ganas de que assin sea, pos 
que estu puea general trebaju, ala vista esta lo descarecia i olvia que esta la coltura ata que 
con ella hazin peniculas i organizan conciertus i chirrichoflas. 

Peru estu precisa dun afiu legal. Es aqui quandu prencipiamus a palral delo que mos 
correspondi en Estremaura i de comu estamus. Ogafiu, la lei no protegi en estas custionis 
mas que las fiestas. Cosas comu la tradicion oral o las lenguas estan desamparas del to. En 
Estremaura, namas que la fala de Xalima cuenta cola protecion de sel Bien de Interes 
Coltural, las otras dos lenguas, el estremenu i el portugues, assin comu los dialectus del 
castellanu que paqui se hablan no tienin mas que referencias de respafilon en el Estatutu. 
Tapocu essisti un compromissu politicu activu polo que estamus a palral. En otrus sitius 
comu Asturias o Galicia, mas rezientimenti ena parti leonesa de Castilla i Leon, an lograu 

que las lenguas tengan protecion i promotion i en oganu cuentan con manifestacionis 
colturalis pubricas de sostribu tradicional i de nueva generation, comu lo es el casu la 
literatura nueva en Asturias. Aqui en Estremaura, con el patrimonu oral i natural con mas 
frorencia a esta parti d'Uropa, esta to envarbascau. La ventaja d'avel conservau ata ai pocu 
unas formas de vida, de pensal i de relation cola naturaleza pocu a rehundiu en tema legal o 
politicu, siendu lo que s'a hechu mas enfocau pal turismu que pal propiu usu i conocencia 
los estremenus. 

Pa prencipial a hazel las cosas bien i no cael ena panarria de dexa-llas comu estan, es 
mestel que se produzan toa una serii de mecanismus socialis i colturalis que puean 
galantizal el huturu la coltura estremena. Comu ciudadanu estremenu creu que es mestel 
huricheal el coquillu i la golienda pola conocencia la ralida que mos arroea. Pa essu los 
endividuus avemus de imponel-mus en custionis estoricas pa conocel que costitui el jeitu 
estremenu i no falseal la ralida — que poca necessida tenemus d'ellu. Con frequencia enas 
movicionis revindicativas se cai en dessageracionis o falseda enas que sostribal-si, peru, en 
tratandu-si de custionis colturalis, que es ondi menus a de hazel-si, es ondi mas se produzi. 
La suerti que tenemus los estremenus en materia de coltura tradicional es que es tan rica i 
varia en ca una delas sus manifestacionis que a na que se cavuchei se topa el maniantal. 

Lo que mos falta alos estremenus son las ganas i el possibli de margullil-mus i 
comprometel-mus por no arrecuperal lo nuestru namas, sinu hazel que enverneca. Los que 
lucheamus pol soleal el patrimonu oral mos afrentamus a una socieda moderna la huerca 
las vezis husa i retusa ala recuperation d'estus valoris, en creyendu que es volvel patras. 
Peru delantri de essu son mas las vezis las que mos encontramus con genti que, en 
gustandu-li i valoreandu-lu, con animu i sacrificiu arrima el ombru con tal de que los mas 
nuevinus sepan de to estu. El pobrema esta en que estas pressonas se hallan tan esparramas 
i son tan poquinas las comprometias en verda, que resulta compricau organizal-si. Por essu, 
en uviendu el sentimientu de coperacion, primeru entre endividuus, dispues entri 
associacionis i organismus, se puei llegal a cordinal toa una movicion social que ahinchoni 
la coltura estremena. A pocu a pocu lo estamus a consiguil, pos las associacionis colturalis, 
los particularis i mesmu los ayuntamientus estan a sumal-si a esti trebaju de rescati coltural. 
Namas en uviendu un setol importanti nel andal coltural estremenu a navegal i bregal pola 
reposition la nuestra coltura, podremus consiguil essi afiu legal que precisa Estremaura pa 
no cedel pola pression forera. 

El cambiu l'almiracion que gasta la education en Estremaura es otru mecanismu que 
puea galantizal el seguimientu la nuestra coltura traditional. Ogafiu, los curricula de 
primaria i segundaria apeninas tocan la ralida estremena, tolo contrariu, con ca generation 
politica se esta produxendu una perda del conteniu tocanti a nuestra tierra. En diversus 
andaris la education i la coltura s'adolecin de no tenel pesu dengunu la musica estremena 
traditional, la literatura estremena, acercamientus ala riqueza la fauna i la frora delos 
nuestrus ecossistemas, la estoria d'Estremaura o las sus lenguas. Los maestrus i professoris 
que sabin del tema se sientin impotentis por no sel escapas de que los alunus puean 
aprendel algu mas dela tierra ena que vivin, dela su naturaleza, dela su estoria o delas sus 
costumbris o lenguas. Muchus critican el regimin estritu de correcion ala que estan sujetus 
los alunus quandu s'espressan en estremenu, la huercas las vezis por inorancia delos 
propius professoris, otras por imposition del sistema educativu. Por essu es fundamental 
prencipial a concencial dela muacion educativa que sin dexal d'aprendel alos alunus en 
tecnologias, aprendan tamien la su ralida, la que vein en saliendu del estitutu o la escuela, la 
que escuchan en casa. La carga letiva polos malus enfoquis enos pranis hazin que ogafiu sea 
impossibli entral assinatura denguna que palri d'Estremaura, lo qual, hueraparti dela 
vergiienca que essu supon, esta ala vista el endilgaeru que quierin pa musotrus dendi las 
crassis derigentis. And estu ai que arreparal en hechus tan vergoncosus comu que un zagal 
sepa dal la ora — i quandu digu dal la ora quieru dizil salual, que assin es comu dizimus los 
estremenus — , sepa, digu, dal la ora en ingres enantis que ena su lengua materna, en 
muchus casus el estremenu, el portugues o la fala. Con el ergumentu de que trai mas cuenta 
sabel lenguas mayoritarias que lenguas menuias por sel mas aparentis pala vida (huera), se 
estan a perdel, comu diximus endispues, las lenguas i los valoris que en ellas vienin 
espressus. Por me la education se llega agora a una socieda mas grobal i tecnologica, peru 
con el contrapesu de crial generacionis ciudadanus desatijas del to del mundu mas cercanu, 
que no sabi que es un abrioju, un guarrapu o el nombri los puebrus dal reol. Estremaura, 
comu tantus sitius dela socieda ocidental, s'a dexau arrastral por essa education espurecha i 
vertual que namas hazi que crial endividuus inadataus i en continuu conflitu con el meiu. La 
socieda que inora el entornu esta aboca al frascassu. Essu es lo que mos a estau passandu 
alos estremenus tos estus sigrus, peru que passi agora trai mas abexinu i vergiienca quel 
freqiienti abexinu i vergiienca que mos da el palral comu palramus: que los estremenus 
sigamus ensenandu alos estremenus de manera que tengan que ahuyil dela su tierra por no 
conoce-la, valorea-la i sabel poel vivil d'ella i en ella mos a de adolecel-mus mas que cosa 
denguna. 

Es el momentu de que, tuviendu comu tenemus las huentis pa poel envestigal el nuestru 
passau, las nuestras hormas de vida i de pensal, prencipiemus a sacal provechu d'ellu, 
landeandu lo que mos resulta mas aparenti pa estus tiempus i adatandu lo que puiera 
aparecel-mus antiguau. Essa muacion que naci delas ideas dunus pocus convien que este 
rebullendu enos coraconis de tolos estremenus: la idea de que poemus hazel las cosas mejol 
contri mejol sepamus de musotrus propius. Estuviendu comu estamus agora, con una 
education tracamundea del to que na aporta pala hormacion de huturus estremenus, duna 
crisi mas que economica, de valoris, i de tanta incertidumbri, se mos esta dandu la 
oportunida de poel hazel las cosas bien i la estamus a desperdicial. Poian pulal los cultivus 
ecologicus, l'almenistracion la tierra con conocimientu, la vida ahorrativa i consequent! i el 
disfruti del nuestru patrimohu coltural i natural si los interessis estuvieran canteaus a ellu. 
Por essu, en jornas comu esta, ondi las ideas se compartin, an de servil no pa divulgal 
namas, sinu paque, deque se ponga la simienti, con el cudiu apropiau puea abarbal la pranta 
que mos de cornel el dia de mahana. 

Hartus de palabras gueras comu estamus, las acionis ogahu paecin que es algu que mos 
susprendi quandu se hazin i comu la mejol manera de defendel lo que defendemus es con 
el portamientu i el hechu, ei queriu que sintierais estas palabras cola hechura que aqui le 
damus alas cosas quandu estamus pola lavol. Por essu quantis que bregamus polo que mos 
rehiervi i vemus lo que se puei hazel con tan poquinu, mos rehundi tantu ca passu dau que 
sentimus que essa es la verea pola que avemus de ahilal. 



